ธปท.ชงกรอบเงินเฟ้อใหม่3%ต่อปี
ธปท. เสนอคลัง ทำกรอบเงินเฟ้อใหม่ 2555 ใช้เงินเฟ้อพื้นฐานที่ 3% บวกลบ 1.5% ต่อปี
4 ต.ค. 2554

ธปท. เสนอคลัง ทำกรอบเงินเฟ้อใหม่ 2555 ใช้เงินเฟ้อพื้นฐานที่ 3% บวกลบ 1.5% ต่อปี 
นายธีระชัย ภูวนาถนรานุบาล รมว.คลัง กล่าวว่า นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ได้เสนอกรอบเงินเพื่อใช้ดูแลเสถียรภาพเศรษฐกิจปี 2555โดยขอเปลี่ยนการใช้กรอบเงินเฟ้อพื้นฐานมาเป็นเงินเฟ้อทั่วไป และจากที่กำหนดเป็นช่วง ให้กำหนดเป็นจุดและมีบวกลบ รวมถึงขยายเวลาเฉลี่ยเงินเฟ้อจากรายไตรมาส เป็นรายปี โดยเบี้องต้น ธปท. เสนอกรอบเงินเฟ้อไว้ที่ 3% บวกลบ 1.5% ต่อปี ซึ่งคลังจะรับไว้พิจารณา เพื่อเสนอให้คณะรัฐมนตรีเห็นชอบ
รมว.คลัง กล่าวว่า คลังได้เสนอให้ ธปท.จะโอนหนี้กองทุนเพื่อการฟื้นฟูและพัฒนาระบบสถาบันการเงิน (FIDF) จำนวน 1.1 ล้านล้านบาท ไปที่ ธปท. เพื่อให้ ธปท. รับภาระจ่ายดอกเบี้ยแทนคลังที่จ่ายอยู่ 6.5 หมื่นล้านบาทต่อปี โดยให้ ธปท. ไปศึกษาเก็บค่าธรรมเนียมจากธนาคารพาณิชย์เพื่อนำรายได้มาจ่ายเงินดอกเบี้ย โดยจะต้องดำเนินการแก้ไขกฎหมายหลายฉบับ ซึ่งให้ ธปท. ทำตัวเลขว่าการดำเนินการดังกล่าวจะส่งผลกระทบอย่างบ้าง
ด้าน นายประสาร กล่าวว่า  กรอบเงินเฟ้อใหม่จะง่ายต่อการสื่อสารทำความเข้าใจกับประชาชนสอดคล้องกับตัวเลขเงินเฟ้อของกระทรวงพาณิชย์ที่ประกาศทุกเดือนและปัจจุบันทุกประเทศใช้กรอบเงินเฟ้อทั่วไปหมดแล้ว
ผู้ว่า ธปท. กล่าวว่า การเปลี่ยนค่าเฉลี่ยเงินเฟ้อรายปีจะเป็นการดูอัตราเงินเฟ้อในระยะยาวมากกว่าสั้นเพราะบางครั้งราคาอาหารและพลังงานมีการปรับตัวขึ้นลงในช่วงสั้นหากใช้เงินเฟ้อเป็นรายไตรมาสจะทำให้การดำเนินนโยบายการเงินอาจจะเข้มงวดหรือผ่อนคลายมากเกินไป
"การกำหนดเงินเฟ้อใหม่ชัดเจนว่า ธปท. กำหนดว่าอัตราเงินเฟ้อไม่เกิน 3%ต่อปี แต่ยอมให้บวกลบได้บ้างไม่เกิน 1.5% ต่อปีสอดคล้องกับเงินเฟ้อที่เกิดขึ้นจริงของประเทศง่ายต่อการทำความเข้าใจกับประชาชน ในการดำเนินนโยบายดอกเบี้ยของ ธปท."นายประสาร กล่าว
นายประสาร กล่าวว่า ในส่วนข้อเสนอของคลังที่จะโอนหนี้กองทุนฟื้นฟูฯ มาไว้ที่ธปท. ทั้งหมด ในการประชุมคณะกรรมการ ธปท. เมื่อวันที่ 29 ก.ย. 2554 ที่ผ่านมาได้หารือเรื่องดังกล่าว และมีความกังวลว่า การทำดังกล่าวในทางทฤษฎีเหมือนกับ ธปท.ต้องพิมพ์เงินออกมาเท่าจำนวนหนี้ที่โอนมา ทำให้เกิดปัญหาเงินเฟ้อรุนแรงทำให้ ธปท. ต้องเข้าไปดูดซับสภาพคล่องเป็นต้นของ ธปท.จำนวนมากทำให้ขาดทุนเพิ่มขึ้นอีก ส่งผลให้ต่างประเทศ และนักลงทุนไม่มีความเชื่อมั่นการทำงานของ ธปท. และกระทบกับเศรษฐกิจในที่สุด
นอกจากนี้ ในส่วนของไปเก็บค่าธรรมเนียมของธนาคารเพิ่มก็ยังต้องพิจารณาว่า ธปท. มีกฎหมายหรืออำนาจไปดำเนินการหรือไม่รวมถึงหากไปเก็บค่าธรรมเนียมธนาคารพาณิชย์เพิ่มจะมีกลไกให้แน่ใจได้อย่างไรว่า ธนาคารพาณิชย์จะไม่ผลัดภาระต้นทุนดังกล่าวไปให้กับลูกค้าของธนาคาร